Nariadenie Rady (EHS) č. 1176/2003
z 1. júla 2003,
ktorým sa mení a dopĺňa nariadenie (ES) 1019/2002 o stanovení noriem uvádzania olivového oleja na trh
RADA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966 o zavedení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 1513/2001 [2], a najmä na jeho článok 35a,
keďže:
(1) Článok 12 ods. 2 nariadenia Komisie (ES) č. 1019/2002 [3], naposledy zmenené a doplnené nariadením (ES) č. 1964/2002 [4] určuje, že s výnimkou článkov 2, 3, 5 a 6, ktoré sa majú uplatňovať od 1. novembra 2003, nariadenie sa má uplatňovať od 1. novembra 2002, výnimkou prípadu produktov, ktoré boli legálne vyrobené a označené v Európskom spoločenstve alebo legálne dovezené do Európskeho spoločenstva a prepustené do voľného obehu pred 1. novembrom 2003, ktoré smú byť uvedené na trh až do vyčerpania zásob.
(2) Podľa článku 5 písm. c) nariadenia (ES) č. 1019/2002, môžu sa používať iba pozitívne charakteristické znaky uvedené v prílohe XII nariadenia Komisie (EHS) č. 2568/91 z 11. júla 1991 o vlastnostiach olivového oleja a oleja z olivových rezíduí a o relevantných metódach analýzy [5], naposledy zmenené a doplnené nariadením (ES) č. 796/2002 [6]; vzhľadom však na veľmi malý počet organoleptických znakov stanovených v uvedenej prílohe prevádzatelia narážajú na ťažkosti pri opise organoleptických znakov na etiketách ich oleja.
(3) Vv súčasnosti neexistuje objektívna metóda na vyhodnotenie určitých organoleptických vlastností, ktoré značne zlepšujú panenské olivové oleje, pokiaľ ide o príchuť, arómu a farbu, takéto znaky sa nemôžu objaviť na etiketách; navyše pozitívne organoleptické znaky uvedené v prílohe XII nariadenia (EHS) č. 2568/91 nemôže pokryť celú škálu druhov olív alebo chutí panenských olivových olejov.
(4) Na základe faktu, že na výskume nových metód na vyhodnotenie organoleptických vlastností, ktoré majú za cieľ rozšíriť škálu pozitívnych znakov panenských olivových olejov, sa ešte pracuje, a aby sa umožnil orgánom povereným vývojom nových presnejších metód dostatočný čas na stanovenie takýchto metód, dátum, kedy sa mal uplatňovať článok 5 písm. c) nariadenia (ES) 1019/2002, sa odkladá o rok.
(5) Nariadenie (ES) č. 1019/2002 by sa preto malo vhodne zmeniť a doplniť.
(6) Opatrenia ustanovené v tomto nariadení sú v súlade so stanoviskom Radiaceho výboru pre oleje a tuky,
PRIJALA TOTO NARIADENIE:
Článok 1
Článok 12 ods. 2 nariadenia (ES) č. 1019/2002 sa nahrádza takto:
"2. Uplatňuje sa od 1. novembra 2002.
Článok 2 a 3 a článok 5 písm. a), b) a d) a článok 6 sa uplatňuje od 1. novembra 2003.
Článok 5 písm. c) sa uplatňuje od 1. novembra 2004.
Článok 11 sa uplatňuje od 1. júla 2002.
Produkty, ktoré však boli legálne vyrobené a označené v spoločenstve alebo legálne dovezené do spoločenstva a dané do voľného obehu pred 1. novembrom 2003, sa smú umiestňovať na trh až do vyčerpania zásob."
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. júla 2003